text: Bager offer for røveriforsøg
  19 juli 2013 kl. 05.01
  En bager i Vojens blev natten til fredag udsat for et voldeligt røveriforsøg, da han mødte på arbejde hos Kvickly i rådhuscentret i Vojens.
  Han var på vej ind i bageriet, da han blev ramt i nakken af et slag.
  To yngre mænd maskeret med elefanthuer truede ham til at udlevere sit dankort med kode. Den ene af røverne havde en pistol.
  Bageren havde ikke sit dankort på sig. Forbryderne kvitterede med at slå ham i maven.
  Røverne flygtede i en bordeaux Audi af ældre årgang.
  Under røveriforsøget gik alarmen i bagerbutikken i gang.
  Røverne er nu efterlyst af politiet.
  Begge var yngre mænd omkring 1,75 meter høje.
  Pistolmanden talte dansk med en fremmedartet udtale. Begge bar handsker og kondisko. Pistolmanden var iklædt en mørk jakke og cowboybukser, mens den anden var iført gråt joggingtøj.
  Bageren blev efter overfaldet behandlet på skadestuen.
  Røveriforsøget fandt sted kort før klokken 1.
  